La Junta d'Andalusia ha notificat a la Red Nacional de Vigilància Epidemiològica (RENAVE) l'alerta d'un brot de virus del Nil occidental que actualment engloba 44 casos a la província de Sevilla.
Durant l'època d'activitat vectorial del virus del Nil occidental, que acostuma a ser entre els mesos de juny i novembre, el Centre Europeu per a la Prevenció i el Control de Malalties (ECDC), així com cada estat membre, fa un monitoratge de la incidència d'infecció pel virus del Nil occidental als països de la Unió Europea i els països veïns.
Entre el 21 i el 27 d'agost de 2020, els països dels estats membres de la Unió Europea han notificat 56 casos de febre pel virus del Nil occidental en humans; Espanya (38), Grècia (15) i Itàlia (3).
Aquesta setmana s'ha informat de cinc persones mortes per aquest virus; dues a Grècia i dues a Espanya.
Des del començament de la temporada de transmissió, al juny del 2020, s'han notificat 122 casos de febre pel virus del Nil occidental en humans; Grècia (54), Espanya (44), Itàlia (22) i Romania (2).
Fins aquest moment, s'han notificat onze defuncions; Grècia (8) i Espanya (3).
En el mateix període, se n'han confirmat quaranta brots entre èquids.
D'aquests, trenta-tres han estat a Espanya, cinc a Itàlia, un a Portugal i un a França.
El Servei de Vigilància Epidemiològica de la Junta d'Andalusia indica que no hi ha transmissió de persona a persona i que aquesta transmissió és per picada, així, les mesures de prevenció de la infecció en humans es basen en el fet d'evitar les picades de mosquits, per la qual cosa es recomana:
- Intentar no romandre a l'aire lliure entre el capvespre i l'alba.
- Procurar deixar els llums apagats.
- Seguir diàriament una correcta higiene corporal.
- Usar roba que cobreixi el màxim possible la pell i sacsejar-la abans d'usar-la si s'ha estès a l'exterior.
- Fer un ús adequat dels repel·lents, seguint estrictament les recomanacions sobre la manera i freqüència d'ús descrits pel fabricant.
Si es fa servir crema per al sol, cal aplicar-la primer, deixar-la absorbir durant vint minuts i, llavors, aplicar el repel·lent de mosquits.
A Catalunya, no s'ha notificat cap cas d'infecció per virus del Nil occidental a la Xarxa de Vigilància Epidemiològica de Catalunya (XVEC) i es recorda als professionals sanitaris que tenen disponible el Protocol per a la vigilància i el control de la febre del Nil occidental.
El seu objectiu és oferir una guia per a la vigilància de les arbovirosis importades més probables transmeses per vectors mosquits a Catalunya.
Aquest protocol està elaborat en el marc de la Comissió Interinstitucional per a la Prevenció i Control de Mosquits Vectors i estableix les mesures que s'han de dur a terme en aquesta situació.
Igualment, es recorda que qualsevol sospita d'infecció pel virus del Nil occidental s'ha de notificar com a malaltia de declaració obligatòria ( Tríptic de malalties de declaració obligatòria i la seva modalitat de declaració ).
Per a més informació sobre la infecció causada pel virus del Nil occidental, podeu consultar l'enllaç següent de Canal Salut: Infecció pel virus del Nil occidental.
Distribució del virus del Nil occidental en humans segons les àrees afectades de la Unió Europea
Font: Centre Europeu per a la Prevenció i el Control de Malalties (ECDC)